als_Latn dik_Latn sag_Latn
Muzike
Era Çela: Kam lindur bashkë me muzikën…
Era është një këngëtare e re për të gjithë ata që kanë arritur ta shohin dhe ta shijojnë klipin e saj të parë në Folklor Tv dhe Klip TV, “Të dua djalë”, por ajo ka vite që i është përkushtuar muzikës, pasionit që ka lindur bashkë me të… Ne folëm me Erën më gjatë për të gjitha kuriozitetet që kishim dhe morëm prej saj përgjigjet më të sinqerta që ekzistojnë…
- Atëhere, Era… Ti ke ardhur vërtet si era, me klipin tënd “Të dua djalë”… Është klipi yt i parë?
– Është klipi im i parë dhe kënga ime e parë, gjithashtu. Kjo ka qenë një dëshirë prej shumë vitesh, por është një fjalë e urtë popullore që thotë “më mirë vonë sesa kurrë”, kështu që vendosa të vij për të gjithë publikun me këtë titull dhe me këtë klip…
- Kujt i thua “të dua” në këtë këngë?
– Jo, jo, flas për djalin… (Qesh) Në fakt, edhe pse klipi thotë “të dua djalë”, titulli ka qenë një rastësi. Autori i tekstit të këngës sime, poeti i shquar Resmi Skënderaj, të cilin e falënderoj nga zemra për fjalët që ka thurur për këngën time të parë, gjeti këto fjalë dhe këtë titull. Nuk është se i kushtohen ndonjë njeriu në mënyrë të veçantë, por thjesht i këndoj djalit… Pra, kënga nuk ka domethënie specifike…
- Me pak fjalë, ti nuk flet për veten në këngën tënde…
– Jo, jo…
- Po për lexuesit, do të thuash ndonjë gjë për veten? Se si u lidhe me muzikën, për shembull?
– Unë, qëkur isha 9 vjeçe, e kuptova që më pëlqen të këndoj, të dal në skenë dhe, që nga ajo kohë, kam ëndërruar që kjo ëndërr të bëhet realitet. Më në fund, ëndrra u bë realitet! Unë dija të këndoja, kisha zë dhe talent, kanë qenë shumë njerëz që më kanë ndihmuar për ta zbuluar këtë dhunti timen. Fillimisht fillova të këndoja në gjimnazin tim, në qytetin e Durrësit, më pas kam marrë pjesë në Maratonën Rinore në qytetin e Elbasanit, ku kam përfaqësuar universitetin e Elbasanit, jam marrë me aktivitete të ndryshme në qytetin tim të lindjes, në Librazhd dhe kështu, hap pas hapi, arrita këtu ku jam sot.
- Pse vjen pikërisht me muzikë popullore?
– Sepse gjithmonë e kam dashur dhe e kam kënduar muzikën popullore. Unë rri gjithë ditën me kufje në vesh duke dëgjuar këngë të Aurela Gaçes, Ponit e shumë këngëtarëve të tjerë të muzikës popullore shqiptare. Do të vazhdoj të jem në këtë rrymë…
- Kur thua “në këtë rrymë”, ke parasysh vetëm këngët e Jugut?
– Jo, kam parasysh të gjithë muzikën popullore shqiptare. Mund të bëj eksperimente në fusha të ndryshme të saj, mund të këndoj këngë të Shqipërisë së Mesme, të Jugut e të Veriut, por gjithmonë muzikë popullore…
- I trembesh sfidës së të kënduarit live?
– Jo, absolutisht, përkundrazi, e përballoj më së miri pasi kam kohë që merrem me muzikë dhe këndoj edhe live. E them me siguri se një këngëtar i mirë është ai që di ta përballojë të kënduarin live. Ajo që dua të shtoj këtu është se janë shumë të pakët këngëtarët e tillë që dinë ta përballojnë këtë stil…
- Atëhere, duke qenë se ke kënduar live, ti ke patur mundësi edhe të marrësh fitime nga muzika. Në këtë fazë, je e kënaqur materialisht prej saj?
– Di të them që, pikë së pari, unë muzikën nuk e bëj për t’u kënaqur financiarisht, pasi e kam pasion, hobi dhe talenti është i lindur. Sa i përket pyetjes, jo unë që jam fillestare, por edhe këngëtaret që kanë emër të madh në Shqipëri, nuk mendoj se janë të kënaqur financiarisht. Dihet si është tregu muzikor në Shqipëri… Ajo që di të them është se publiku shqiptar është i zgjuar dhe di të bëjë shumë mirë zgjedhje…
- Çfarë publiku të ndjek ty, zakonisht?
– Ka disa kategori publiku. Është publiku që më ndjek në sheshe, ku jam nëpër koncerte, publiku që më ndjek në lokalet ku këndoj, në Tiranë, Elbasan e shumë qytete të tjera dhe sigurisht, edhe publiku që më do e më bën ftesa nëpër dasma. Edhe pse jam shumë e re, e ndjej shumë ngrohtësinë e publikut dhe e falënderoj nga zemra për mbështetjen që më jep.
- Cili është synimi yt më i afërt sot?
– Është shumë shpejt të flas për synimet e mia, por sigurisht, si çdo artist tjetër, edhe unë kam objektivat e mia. Ky është klipi im i parë dhe pas këtij, do të vijnë edhe shumë të tjerë. Synoj të marr pjesë në festivale të ndryshme të muzikës popullore, nëpër koncerete dhe, pse jo, pres edhe ndonjë çmim në këto kompeticione…
- Cilat janë cilësitë më të mira që i njeh vetes?
– Jam shumë e sinqertë, shumë nevrike dhe shumë e dashur… (Qesh)
- E dashur me kë?
– Me miqtë, mikeshat, familjen. Të gjithë njerëzve që më rrethojnë, u jap shumë dashuri.
- Askujt në veçanti?
– Askujt. Është ende shpejt… (Buzëqesh)
- E lëmë këtë temë atëhere… Me sa di unë, ti nuk je vetëm këngëtare…
– Është e vërtetë. Unë prej shumë vitesh punoj si gazetare në media të ndryshme, kam punuar si mësuese për shumë vite në qytetin tim të lindjes dhe, para pak kohësh, kam promovuar edhe librin tim të parë, i cili titullohet “Me sy nga Evropa”. Me sa duket, talentet tek unë nuk kanë fund, sepse kam ende surpriza të tjera… (Buzëqesh)
- Dhe meqë e nisëm me klipin, unë them ta përfundojmë me të… Cilët kanë qenë bashkëpunëtorët e tu për të?
– Bashkëpunëtorët e mi për realizimin e kësaj kënge janë kompozitori i njohur dhe shumë i talentuar, të cilin e falënderoj nga zemra, Blerim Malaj, i cili ka orkestruar këngën. Një falënderim shkon për autorin e tekstit, Resmi Skënderaj, një tjetër falënderim për këngëtarin që më shoqëron gjatë të gjithë kohës, Kreshnik Resuli dhe për të gjithë stafin realizues të videoklipit tim, duke futur këtu edhe balerinët e të gjithë ata që kanë punuar për të. Një tjetër falënderim për të gjithë ata njerëz që më kanë mbështetur në rrugën e muzikës, duke futur shumë miq dhe mikesha të miat, siç janë këngëtarët Dule Malindi, Arben Sinani, Paro, klarinetisti Ajet Elezaj si dhe organisti, djali i talentuar Klodian Skënderaj, për të gjithë punën e palodhur që kanë bërë me mua. Një falënderim i veçantë për familjen për mbështetjen që më jep dhe për të gjithë fansat e mi. Edhe nëse kam harruar ndonjë, po kërkoj ndjesë. Faleminderit të gjithëve!
bos_Latn als_Latn als_Latn als_Latn als_Latn als_Latn als_Latn als_Latn min_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn